b'\n_START_ARTICLE_\nCabaret (musical)\n_START_SECTION_\nRerefons\n_START_PARAGRAPH_\nSandy Wilson, que havia aconseguit l\'\xc3\xa8xit als 50 amb The Boy Friend, havia completat el llibret i la major part de la banda sonora per a Goodbye to Berlin, la seva musicalitzaci\xc3\xb3 de I Am a Camera, quan se n\'assabent\xc3\xa0 que el productor David Black tenia una opci\xc3\xb3 per a l\'obra de Van Druten, i que aquest havia estat adquirit per Harold Prince. Prince encarreg\xc3\xa0 a Joe Masteroff perqu\xc3\xa8 treball\xc3\xa9s en el projecte, per\xc3\xb2 quan es trobaren, es mostraren d\'acord que la m\xc3\xbasica de Wilson no capturava l\'ess\xc3\xa8ncia del Berl\xc3\xadn de finals dels anys 20, i convidaren a John Kander i a Fred Ebb a unir-se al projecte. La nova versi\xc3\xb3 en un inici era una obra dram\xc3\xa0tica precedida per un pr\xc3\xb2leg de can\xc3\xa7ons que descrivien l\'atmosfera de Berl\xc3\xadn des de diversos punts de vista. Per\xc3\xb2 quan els autors comen\xc3\xa7aren a distribuir les can\xc3\xa7ons entre les escenes, s\'adonaren que la hist\xc3\xb2ria podia explicar-se seguin l\'estructura d\'un musical m\xc3\xa9s tradicional, substituint alguna de les can\xc3\xa7ons que ja tenien. El protagonista principal mascul\xc3\xad passava a ser un escriptor nord-americ\xc3\xa0 que ensenya angl\xc3\xa8s, Frau Schneider deixava de ser anti-semita per convertir-se en una dona m\xc3\xa9s tolerant amb un admirador, Herr Schultz, un fruiter jueu; s\'eliminaren dos estudiants d\'idiomes; i s\'afegiren dos personatges nous: la prostituta Fr\xc3\xa4ulein Kost i el nazi Ernst Ludwig. Aix\xc3\xad doncs, el musical va convertir-se en dues hist\xc3\xb2ries separades l\'una de l\'altra, la primera centrada en la decad\xc3\xa8ncia del s\xc3\xb2rdid Kit Kat Club, i la segona una hist\xc3\xb2ria situada al m\xc3\xb3n real en la que existeix el club._NEWLINE_Despr\xc3\xa9s de veure un dels darrers assaigs abans que la companyia an\xc3\xa9s a Boston per rodar l\'obra abans de presentar-la a Broadway, Jerome Robbins aconsella que s\'haurien d\'eliminar les seq\xc3\xbc\xc3\xa8ncies musicals fora del cabaret, consell que Prince ignor\xc3\xa0, per\xc3\xb2 que Bob Fosse segu\xc3\xad quan va dirigir l\'adaptaci\xc3\xb3 cinematogr\xc3\xa0fica. _NEWLINE_La posada en escena de Prince va ser totalment nova pel seu temps: a mesura que el p\xc3\xbablic entrava al teatre, el tel\xc3\xb3 ja estava pujat, mostrant un escenari buit, llevat d\'un gran mirall que reflectia al p\xc3\xbablic. No hi havia obertura, sin\xc3\xb3 que un repic de timbals i plat portava al n\xc3\xbamero d\'inici. La juxtaposici\xc3\xb3 de les escenes de di\xc3\xa0leg amb les can\xc3\xa7ons usada com a exposici\xc3\xb3 i els n\xc3\xbameros del cabaret per separat mostrant l\'estat de la societat era un concepte nou que en un inici estranyava al p\xc3\xbablic, per\xc3\xb2 a mesura que anaven entenent la difer\xc3\xa8ncia entre ambd\xc3\xb3s, podien acceptar els lligams que hi havia entre ells.\n_START_SECTION_\nEnregistraments\n_START_PARAGRAPH_\nEl primer enregistrament de Cabaret va ser el cast album, amb algunes de les can\xc3\xa7ons (especialment "Sitting Pretty"/"The Money Song") molt editada i retallada per estalviar espai al disc, i d\'altres (especialment "Telephone Song") tenien un tempo m\xc3\xa9s velo\xc3\xa7. Quan va ser editada en CD, es van afegir com a bonus enregistraments de Kander i Ebb parlant i al piano sobre can\xc3\xa7ons eliminades._NEWLINE_La banda sonora de la pel\xc2\xb7l\xc3\xadcula de 1972, amb Liza Minelli \xc3\xa9s potser l\'enregistrament m\xc3\xa9s ben conegut, tot i que a la pel\xc2\xb7l\xc3\xadcula moltes can\xc3\xa7ons van ser reescrites o eliminades._NEWLINE_L\'enregistrament del repartiment de Londres de 1968 va ser publicada al Regne Unit. Tamb\xc3\xa9 s\'enregistraren els repartiments dels revivals de Londres de 1986 i de Broadway de 1998._NEWLINE_El 1999 es public\xc3\xa0 un CD doble d\'estudi, que cont\xc3\xa9 m\xc3\xa9s o menys tota la partitura, incloent-hi can\xc3\xa7ons escrites per a la pel\xc2\xb7l\xc3\xadcula o per a produccions posteriors, aix\xc3\xad com diverses incidentals i instrumentals que normalment no s\'enregistren. Aquest enregistrament est\xc3\xa0 realitzat per Jonathan Pryce com l\'Emcee, Maria Friedman com Sally, Gregg Edelman com Cliff, Judi Dench com Fr\xc3\xa4ulein Schneider, i el mateix Fred Ebb com Herr Schultz._NEWLINE_L\'enregistrament m\xc3\xa9s recent \xc3\xa9s la banda sonora del revival a Londres 2006/2007, amb James Dreyfus com l\'Emcee i Anna Maxwell Martin com Sally Bowles._NEWLINE_A m\xc3\xa9s de tot aix\xc3\xb2, s\'han publicat enregistraments en franc\xc3\xa8s, grec, espanyol, israelita, itali\xc3\xa0, austr\xc3\xadac, holand\xc3\xa8s i dos en alemany.'